+-----------------------------------------------------------------------+
| 2.  ปัจจัยความเสี่ยง                                                      |
+-----------------------------------------------------------------------+

เอ็ม เอฟ อี ซี.
ได้ตระหนักถึงความสำคัญของการบริหารความเสี่ยงภายใต้การเปลี่ยนแปลงที่ส่งผลกระทบต่อธุรกิจทั้งจากปัจจัยภายในและภายนอก
โดยถือว่าการบริหารความเสี่ยงเป็นองค์ประกอบสำคัญของทุกกระบวนการในการดำเนินธุรกิจและเชื่อมโยงกันทุกระดับ
คณะอนุกรรมการบริหารความเสี่ยง (Risk Management Committee)
ทำหน้าที่บริหารความเสี่ยงในภาพรวมให้เกิดประสิทธิผลสูงสุด
และสำหรับความเสี่ยงในการปฏิบัติการจะอยู่ภายใต้การกำกับดูแลของคณะทำงานบริหารความเสี่ยงซึ่งรับผิดชอบในการสื่อสารนโยบาย
ร่วมกันประเมินปัจจัยความเสี่ยง
กำหนดแนวทางในการบริหารจัดการอันครอบคลุมความเสี่ยงให้ทุกหน่วยงานรับทราบและนำไปปฏิบัติ
เพื่อควบคุมความเสี่ยงต่าง ๆ ให้อยู่ในระดับที่ยอมรับได้

จากการบริหารความเสี่ยงของบริษัท ที่ได้ดำเนินการอย่างต่อเนื่อง ทำให้ปัจจัยความเสี่ยงต่าง ๆ
ที่ปรากฎในปีที่ผ่านมาได้รับการบริหารจัดการจนสามารถควบคุมได้แล้วในระดับหนึ่ง
โดยการพิจารณาลงทุนในหลักทรัพย์ เอ็ม เอฟ อี ซี
ผู้ลงทุนควรพิจารณาปัจจัยความเสี่ยงหลักที่เกิดจากการประกอบธุรกิจ
ทั้งนี้บริษัทได้ตระหนักและดำเนินการวางแผนเพื่อหามาตรการและกลยุทธ์ต่าง ๆ
ที่อาจจะเกิดขึ้นอย่างต่อเนื่อง เกี่ยวกับปัจจัยที่มีผลกระทบต่อการดำเนินธุรกิจของบริษัท
ทั้งความเสี่ยงที่เกิดจากปัจจัยภายใน และความเสี่ยงที่เกิดจากปัจจัยภายนอก
เพื่อให้สามารถดำเนินธุรกิจ และได้รับผลสำเร็จตามเป้าหมายที่วางไว้ ดังนี้

2.1 การลงทุนในบริษัทย่อย

จากการเพิ่มทุนในบริษัทย่อยที่มีผลประกอบการขาดทุนเพื่อใช้ในการดำเนินกิจการ
พร้อมทั้งการปรับกลยุทธ์ในการดำเนินธุรกิจของบริษัทย่อยตั้งแต่ปี 2551 ต่อเนื่องถึงปี 2552
เป็นต้นมา โดยเน้นการให้บริการ พัฒนางานเทคโนโลยีสารสนเทศมากขึ้น
ส่งผลให้ผลการดำเนินงานในปี 2553 ของบริษัทย่อยหลายบริษัทปรับตัวไปในทิศทางที่ดีขึ้น ได้แก่
บริษัท พรอมท์นาว จำกัด , บริษัท โมเดอร์นฟอร์มอินทริเกชั่น จำกัด , บริษัท เอ็ม ไอ เอส
เอ้าท์ซอสซิ่ง จำกัด และ บริษัท แอดวานซ์ อินเทลลิเจนท์ โมเดิร์นนิตี้ จำกัด แม้ว่า บริษัท
แอดวานซ์ อินเทลลิเจนท์ โมเดิร์นนิตี้ จำกัด จะยังมีผลประกอบการเป็นผลขาดทุน
แต่จากการปรับกลยุทธ์ในการดำเนินงานจะส่งผลให้มีผลการดำเนินงานที่ดีขึ้นในปีถัดไป

ด้วยจากการพิจารณาเพิ่มเงินลงทุนใน บริษัท โฟร์บิซิเนท จำกัด เมื่อปี 2552
เพื่อใช้เป็นเงินทุนหมุนเวียนในการดำเนินกิจการ ซึ่ง ณ ไตรมาสที่ 2 ในปี 2553 บริษัท
โฟร์บิซิเนท จำกัด ยังคงมีผลการขาดทุนสะสมอย่างต่อเนื่อง
ทำให้บริษัทมีความเสี่ยงในการรับรู้ผลขาดทุนจากเงินลงทุนในบริษัทย่อยดังกล่าว
คณะกรรมการบริษัทจึงได้พิจารณาอนุมัติดำเนินการขายเงินลงทุนใน บริษัท โฟร์บิซิเนท จำกัด
ให้กับผู้ถือหุ้นส่วนน้อยเดิม พร้อมทั้งถอนรายชื่อกรรมการบริหารซึ่งเป็นผู้มีอำนาจลงนามผูกพันบริษัท
โฟร์บิซิเนท จำกัด ตั้งแต่เดือนพฤษภาคม 2553 เป็นต้นมา

2.2 ความเสี่ยงจากการดำเนินงานในโครงการต่างๆ

ด้วยบริษัทมีนโยบายมุ่งเน้นการขายสินค้าและบริการเพื่อให้เกิดความพึงพอใจสูงสุดต่อลูกค้า
โดยจะส่งมอบสินค้าและงานบริการที่มีคุณภาพและทันเวลา
เพื่อป้องกันไม่ให้เกิดปัญหาในการส่งมอบงานแต่ละโครงการให้ลูกค้าล่าช้า
คณะทำงานบริหารความเสี่ยงได้หารือร่วมกันวางมาตรฐานในการตรวจสอบ
และประเมินงานโครงการแต่ละโครงการ
ซึ่งอยู่ระหว่างดำเนินการจัดทำแบบฟอร์มมาตรฐานในการตรวจสอบ ประเมิน
วางแผนงานแต่ละโครงการ
โดยผู้จัดการโครงการและฝ่ายขายจะหารือร่วมกันวางแผนงานแต่ละโครงการโดยใช้ฟอร์มมาตรฐานกำกับในการประเมินการทำงานแต่ละโครงการ
และทุกหน่วยงานกำกับการดำเนินงานเริ่มตั้งแต่วันแรกที่ได้รับคำสั่งซื้อจากลูกค้า
การจัดหาสินค้าที่มีคุณภาพสูงถูกต้องตรงกับคุณลักษณะเฉพาะของสินค้าสำหรับงานแต่ละโครงการ
การส่งมอบสินค้าและให้บริการติดตั้งให้ทันตามกำหนดเวลาในสัญญาหรือคำสั่งซื้อของลูกค้า
นอกจากนี้บริษัทยังได้พัฒนาซอฟต์แวร์ภายในองค์กรเพื่อช่วยในการบริหารควบคุมงาน
ซึ่งจะช่วยเสริมสร้างระบบและมาตรฐานวิธีการทำงาน
การประสานงานและการควบคุมงานให้เกิดผลงานที่มีคุณภาพส่งมอบให้แก่ลูกค้าได้ตามกำหนดเวลาเพื่อลดประเด็นความเสี่ยงดังกล่าวไม่ให้เกิดขึ้น

 2.3 ความเสี่ยงจากการเปลี่ยนแปลงของเทคโนโลยี

บริษัทยังคงนโยบายเน้นนำเสนอเทคโนโลยีใหม่ล่าสุดของบริษัทพันธมิตร
ซึ่งถือเป็นจุดเด่นที่ทำให้บริษัทสามารถเคลื่อนที่ไปได้เร็วกว่าคู่แข่ง
รวมทั้งให้ความสำคัญกับการสร้างความสมดุลในส่วนเทคโนโลยี
เพื่อลดการพึ่งพาเทคโนโลยีจากผู้ผลิตรายหนึ่งรายใด
ส่วนหนึ่งเป็นผลจากบทบาทของคณะกรรมการเทคโนโลยี (Technology Committee)
ซึ่งประกอบไปด้วยผู้บริหารและผู้เชี่ยวชาญซึ่งมีความรู้และประสบการณ์เกี่ยวกับเทคโนโลยีสารสนเทศในสาขาต่าง
ๆ ในการร่วมพิจารณาและกำหนดทิศทางการเลือกผลิตภัณฑ์ เทคโนโลยี และนวัตกรรมใหม่ ๆ
เพื่อนำเสนอต่อลูกค้า
ซึ่งบริษัทได้มีการเตรียมพร้อมเพื่อรองรับการเปลี่ยนแปลงดังกล่าวที่เกิดขึ้นอยู่ตลอดเวลาจึงทำให้สามารถปรับตัวได้ทันตามการเปลี่ยนแปลงของกระแสเทคโนโลยี
และไม่ได้รับผลกระทบจากปัจจัยด้านดังกล่าวมากนัก
อันเนื่องมาจากธุรกิจทางด้านคอมพิวเตอร์และเทคโนโลยีสารสนเทศที่ยังคงมีสภาวะการแข่งขันที่สูงและแนวโน้มการเปลี่ยนแปลงที่รวดเร็วตลอดเวลา
ทำให้บริษัทอาจได้รับผลกระทบจากความเสี่ยงที่เกิดขึ้นจากความล้าสมัยหรือลดลงของมูลค่าราคาสินค้าและมูลค่าเพิ่ม
(Value Added) ของการบริการที่ลดลง
จากการนำเสนอผลิตภัณฑ์หรือทางออกในการตอบสนองความต้องการใช้งานของลูกค้าในส่วนธุรกิจบริการให้คำปรึกษา
ซึ่งมีผลต่อการสูญเสียศักยภาพการแข่งขันในระยะยาว
อย่างไรก็ดีบริษัทได้มีการสร้างวัฒนธรรมองค์กรในการให้ความสำคัญต่อการปรับตัวและเปิดรับเทคโนโลยีและนวัตกรรมตลอดเวลา
โดยพนักงานของบริษัท มีความพร้อมที่จะเรียนรู้และตอบรับเทคโนโลยีใหม่
และสามารถปรับตัวได้อย่างรวดเร็ว รวมถึงการไม่มีนโยบายเก็บรักษาสินค้าคงคลังแต่อย่างใด
โดยคำสั่งซื้อสินค้าจากผู้ผลิตหรือผู้จัดจำหน่ายจะกระทำก็ต่อเมื่อจะต้องได้รับเอกสารคำสั่งซื้อจากลูกค้าเท่านั้น
(Built to Order)

2.4 ความเสี่ยงด้านการเงิน

จากผลกระทบของวิกฤติการณ์การเงินโลก ที่ส่งผลกระทบต่อเศรษฐกิจอย่างรุนแรงนั้น
บริษัทได้กำหนดนโยบายในการป้องกันผลกระทบดังกล่าว
โดยให้มีควบคุมการบริหารรายจ่ายงบประมาณโครงการอย่างระมัดระวังและรอบคอบ
การรักษาสัดส่วนหนี้สินต่อทุนให้เหมาะสมกับการดำเนินงาน บริหาร Cash Cycle
ของโครงการอย่างมีประสิทธิภาพเพื่อรักษาสภาพคล่องให้สามารถรองรับความผันผวนทางเศรษฐกิจที่เกิดขึ้นได้
ดังนี้

 ความเสี่ยงจากอัตราแลกเปลี่ยนเงินตราต่างประเทศ

บริษัทมีความเสี่ยงด้านอัตราแลกเปลี่ยนจากการที่สินค้าส่วนใหญ่ของบริษัทต้องทำการสั่งซื้อจากผู้ผลิตในสกุลเงินเหรียญสหรัฐฯ
และได้รับรายได้จากการขายสินค้าและบริการส่วนใหญ่ในรูปเงินบาท
ส่งผลให้บริษัทมีภาระผูกพันในการชำระเงินในรูปสกุลเงินตราต่างประเทศ
โดยที่ผ่านมาบริษัทมีมาตรการลดความเสี่ยงทางด้านอัตราแลกเปลี่ยนดังกล่าวโดยทำสัญญาซื้อขายเงินตราล่วงหน้า
(Forward Contracts) ครอบคลุมภาระการชำระเงินที่เป็นเงินตราต่างประเทศทั้งจำนวน
อย่างไรก็ตามในช่วงปีที่ผ่านมาจากผลพวงของค่าเงินบาทที่แข็งค่าขึ้นเมื่อเทียบกับสกุลเงินต่างประเทศ
โดยเฉพาะสกุลเงินเหรียญสหรัฐฯ
ทำให้ส่งผลดีต่อบริษัทในด้านของต้นทุนการชำระเงินที่ลดลงจากการซื้อสินค้าจากผู้ผลิต
แต่บริษัทยังคงมีความเสี่ยงจากอัตราแลกเปลี่ยนในกรณีดังกล่าวอยู่บ้าง
อันเป็นผลมาจากกำหนดเวลาที่แตกต่างกันของการชำระเงินค่าสินค้าและการเรียกเก็บเงินจากลูกค้า

ความเสี่ยงจากอัตราดอกเบี้ย

ภาวะอัตราดอกเบี้ยในปี 2553
เริ่มอยู่ในทิศทางที่ทรงตัวและมีแนวโน้มลดลงทำให้ไม่ส่งผลกระทบต่อบริษัทมากนักในด้านของผลประกอบการและกระแสเงินสด
ทั้งในเรื่องของเงินเบิกเกินบัญชีของธนาคาร และเงินกู้ยืมจากสถาบันการเงินในประเทศ
แม้ว่าบริษัทมีสัดส่วนภาระหนี้สินต่อส่วนของผู้ถือหุ้นมากกว่าหนึ่งเท่า
แต่มีสัดส่วนเพียงเล็กน้อยเมื่อเทียบกับสัดส่วนของรายได้
อีกทั้งรายได้ของปีที่ผ่านมาส่วนใหญ่สามารถรับชำระเงินได้ตามกำหนดเวลา
โดยปีที่ผ่านมาถือได้ว่าบริษัทไม่มีความเสี่ยงในเรื่องของลูกหนี้
เนื่องจากลูกหนี้บริษัทส่วนใหญ่เป็นบริษัทชั้นนำในแต่ละกลุ่มอุตสาหกรรม
ซึ่งจดทะเบียนอยู่ในตลาดหลักทรัพย์ฯ
และมีผลประกอบการดีจึงทำให้ไม่มีปัญหาในลักษณะลูกหนี้ที่มีความเสี่ยง
แต่อาจจะมีบ้างในส่วนลูกหนี้ที่เป็นลูกค้าในกลุ่มภาครัฐและการศึกษาในโครงการขนาดใหญ่ ซึ่งปี
2553 มีสัดส่วนรายได้ประมาณร้อยละ 17. 1 ทำให้มีปัญหาในเรื่องของการเบิกเงินล่าช้า
ส่งผลให้บริษัทต้องเก็บเงินจากลูกหนี้ล่าช้าตามไปด้วย
และมีความจำเป็นต้องกู้ยืมเงินจากสถาบันการเงินมาทดแทนเพื่อหมุนเวียนสภาพคล่อง
แต่ไม่ถือเป็นความเสี่ยงมากนัก
เนื่องจากเป็นตัวเลขค่าใช้จ่ายที่บริษัทได้มีการวางแผนเตรียมการไว้ก่อนล่วงหน้าแล้ว
อีกทั้งบริษัทจะเลือกแหล่งเงินกู้ที่มีอัตราดอกเบี้ยต่ำสุดในแต่ละครั้งของการกู้ยืมเงินกู้ระยะสั้น

ความเสี่ยงด้านสินเชื่อที่เกี่ยวเนื่องกับลูกหนี้

บริษัทมีนโยบายการให้สินเชื่ออย่างระมัดระวัง โดยพิจารณาถึงความเหมาะสมของการให้สินเชื่อ
โดยแบ่งลูกค้าของบริษัทเป็น 2 กลุ่ม กลุ่มแรกลูกค้าเดิม ซึ่งเป็นกลุ่มลูกค้าที่มีฐานะการเงินมั่นคง
ซึ่งส่วนใหญ่จะเป็นลูกค้ารายใหญ่ กำหนดพิจารณาเครดิตเทอม 30-45 วัน และลูกค้ารายใหม่
ซึ่งบริษัทมีนโยบายการชำระเงินเป็นเงินสดหรือเปิดเลตเตอร์ออฟเครดิตแทนการชำระเงินโดยเช็คบริษัท
อีกทั้งการพิจารณาเงื่อนไขการชำระเงินเป็นงวดๆเพื่อให้สอดคล้องกับความสำเร็จของงานที่ทำ
ทั้งนี้การพิจารณาให้สินเชื่อจะพิจารณาข้อมูลการวิเคราะห์งบการเงินของลูกค้าแต่ละรายเป็นสำคัญ

นอกจากการให้สินเชื่ออย่างระมัดระวังแล้ว
บริษัทมีนโยบายการตั้งสำรองหนี้สูญจากลูกหนี้การค้าที่แสดงตามมูลค่าสุทธิที่จะได้รับ
บริษัทและบริษัทย่อย
บันทึกค่าเผื่อหนี้สงสัยจะสูญโดยประมาณการเป็นผลขาดทุนที่อาจเกิดขึ้นจากการเก็บหนี้ไม่ได้
ซึ่งโดยทั่วไปพิจารณาจากประสบการณ์การเก็บเงินและการวิเคราะห์อายุลูกหนี้

 2.5 ความเสี่ยงในการพึ่งพาบุคลากร

บริษัทยังคงให้ความสำคัญกับการพัฒนาบุคลากรอย่างต่อเนื่อง
โดยได้มีการเพิ่มงบประมาณส่วนดังกล่าวในแต่ละปี
เพื่อเป็นการเสริมสร้างทักษะและขีดความสามารถด้านการแข่งขันของบุคลากร
เนื่องจากธุรกิจบริการด้านเทคโนโลยีสารสนเทศเป็นธุรกิจหนึ่งที่มีภาวะการแข่งขันสูง
จำเป็นต้องอาศัยความรู้ความสามารถและความชำนาญเฉพาะด้านของบุคลากรเป็นสำคัญในการให้คำปรึกษา
และพัฒนางานจนประสบผลสำเร็จ ซึ่งบริษัทได้ให้ความสำคัญกับการบริหารทรัพยากรบุคคล
โดยมุ่งเน้นให้เสริมสร้างการพัฒนาศักยภาพของบุคลากร และพัฒนากระบวนการทำงานต่าง ๆ
ให้เป็นแบบแผน (Systematic Approach) มากขึ้น และลดปัญหาอัตราการเปลี่ยนงาน (TURN
OVER) ของบุคลากร โดยในปี 2553 ปัญหาเรื่องบุคลากรได้ลดลง
แต่บริษัทยังคงได้รับผลกระทบจากปัจจัยเสี่ยงด้านดังกล่าวอยู่บ้าง
ซึ่งถือเป็นเรื่องปกติธรรมดาของภาวะอุตสาหกรรมอันเนื่องมาจากปัญหาการขาดแคลนบุคลากร
ทำให้เกิดปัญหาการแย่งชิงบุคลากรระหว่างกันจากบริษัทคู่แข่งขันหรือผู้ประกอบการในธุรกิจที่คล้ายคลึงกัน
โดยเฉพาะบริษัทซอฟต์แวร์จากต่างชาติที่ให้ผลตอบแทนสูงกว่า
ซึ่งปัจจัยดังกล่าวอาจมีผลกระทบต่อบริษัทอยู่บ้างในด้านของการรับงานและพัฒนางาน
โดยเฉพาะในส่วนบริการให้คำปรึกษาและพัฒนางานด้านเทคโนโลยีสารสนเทศ
หากบริษัทไม่สามารถรับบุคลากรใหม่หรือหาบุคลากรอื่นมาทดแทนได้ทันต่อการดำเนินงานโครงการ
ทำให้บริษัทจำเป็นต้องว่าจ้างบริษัทภายนอก (Outsource)
ที่มีความรู้ความสามารถมารับช่วงงานแทน
ส่งผลกระทบต่อต้นทุนการดำเนินงานและปัญหาการส่งมอบงานที่ล่าช้า

อย่างไรก็ตาม บริษัทได้วางแนวทางแก้ปัญหาดังกล่าว
โดยการให้ความสำคัญกับนโยบายการบริหารทรัพยากรบุคคลการปรับปรุงโครงสร้างองค์กรและการปรับปรุงกระบวนการทำงานต่าง
ๆ อยู่ตลอดเวลา การจัดให้มีกระบวนการถ่ายเทความรู้จากพนักงานที่มีประสบการณ์ด้านต่าง ๆ
(โครงการ Share & Shine)
เพื่อการพัฒนาเทคนิคในการทำงานและลดความเสี่ยงในกรณีที่บริษัทขาดกำลังคนในแต่ละโครงการ
มีการวางแนวทางวิชาชีพ (CAREER PATH) ของบุคลากรในแต่ละระดับที่ชัดเจน
จัดให้มีผู้ดูแลให้คำแนะนำ การเสริมสร้างความสัมพันธ์ที่ดีระหว่างบุคลากรภายในบริษัท
การให้ทุนการศึกษาสำหรับพนักงานที่มีความสามารถและร่วมงานกับบริษัทเป็นระยะเวลานาน
การเพิ่มสวัสดิการและผลตอบแทนกับพนักงานในระดับที่เหมาะสมเพื่อเป็นการเสริมสร้างขวัญและกำลังใจที่ดีในการทำงาน
ซึ่งขึ้นอยู่กับความสามารถของแต่ละบุคคลเป็นสำคัญ
และรักษาบุคลากรให้อยู่กับบริษัทเป็นระยะเวลานาน การจัดให้มีกิจกรรมของกลุ่มชมรมต่างๆ อาทิ
ชมรมหมากล้อม ชมรมเอ็มเฟ็คอาสาพัฒนา ชมรมฟุตบอล ชมรมมิวสิคคลับ และ Green Club
เพื่อเป็นการเสริมสร้างความสัมพันธ์ภายใน
ทำให้พนักงานมีความรู้สึกผูกพันกับองค์กรและเพื่อนร่วมงานมากยิ่งขึ้น ตลอดจนการนำระบบ
CAPABILITY MATURITY MODEL INTEGRATION (“CMMI”)
ซึ่งเป็นแนวทางในการปรับปรุงระบบองค์กรเข้ามาประยุกต์ใช้
เพื่อช่วยพัฒนาประสิทธิภาพระบบมาตรฐานและวิธีการทำงาน

ทั้งนี้ในส่วนจำนวนบุคลากรที่ผ่านการอบรมและรับรองคุณวุฒิจากผู้ผลิตเจ้าของสินค้า
นอกเหนือจากเป็นการเพิ่มศักยภาพในการสนับสนุน และการบริการลูกค้าแล้ว
ถือเป็นปัจจัยสำคัญหนึ่งที่มีผลต่อการกำหนดสถานะ
การเป็นตัวแทนจำหน่ายของเจ้าของสินค้ารายใหญ่ของบริษัท ซึ่งจะส่งผลต่อสิทธิประโยชน์หลัก ๆ
ที่บริษัทได้รับอันได้แก่ ส่วนลดราคาสินค้าและสิทธิในการขอรับเงินช่วยสนับสนุนงานด้านการตลาด
(รายละเอียดของเงื่อนไข และสิทธิประโยชน์ในการเป็นตัวแทนจำหน่ายสินค้าที่สำคัญ
ได้อธิบายไว้ในหัวข้อ 3.3 เรื่องการจัดหาผลิตภัณฑ์หรือบริการ )
โดยปัจจุบันบริษัทมีบุคลากรที่ได้รับการอบรมและรับรองคุณวุฒิดังกล่าวจำนวนมากกว่าเกณฑ์ที่กำหนด
และยังมีนโยบายที่จะส่งบุคลากรเข้ารับการอบรม และรับรองคุณวุฒิเพิ่มขึ้นอย่างต่อเนื่อง